Likumprojekts

**Grozījumi** **Sabiedrības vajadzībām nepieciešamā nekustamā īpašuma atsavināšanas likumā**

Izdarīt Sabiedrības vajadzībām nepieciešamā nekustamā īpašuma atsavināšanas likumā (Latvijas Vēstnesis, 2010, 174. nr.; 2016, 81. nr.) šādus grozījumus:

1. Papildināt II nodaļu ar 17.1 pantu šādā redakcijā:

"17.1 pants. (1) Ja institūcija konstatē, ka atsavināmā nekustamā īpašuma īpašnieks ir miris un mantojuma masai nav iecelts aizgādnis, tā nekustamo īpašumu atsavina, piemērojot kārtību, kāda šajā likumā noteikta gadījumos, ja institūcijai nav zināma nekustamā īpašuma īpašnieka dzīvesvieta un viņš nav sniedzis informāciju par savu bankas kontu.

(2) Ja atsavināmā nekustamā īpašuma īpašnieks ir miris un mantojuma masai ir iecelts aizgādnis, tad, ciktāl to pieļauj Civillikums, attiecībā uz mantojuma masas aizgādni piemērojams regulējums, kas šajā likumā attiecas uz atsavināmā nekustamā īpašuma īpašnieku.

(3) Institūcija informāciju par mantojumam nodibināto aizgādnību un mantojuma masas aizgādni iegūst no zvērināta notāra."

2. Papildināt 18. panta pirmo daļu ar otro teikumu šādā redakcijā:

"Ja nekustamā īpašuma īpašnieka dzīvesvieta nav zināma, paziņojumu papildus var nosūtīt arī uz nekustamā īpašuma īpašnieka pēdējās zināmās dzīvesvietas adresi un uz atsavināmā nekustamā īpašuma atrašanās vietas adresi."

3. Papildināt 22. pantu ar ceturto daļu šādā redakcijā:

"(4) Ja nekustamais īpašums, kas tiek atsavināts sabiedrības vajadzībām, ir šā nekustamā īpašuma īpašniekam vienīgā piederošā dzīvojamā telpa, kurā viņš paziņojuma nosūtīšanas dienā dzīvo, institūcija palielina atlīdzību par 5 procentiem no nekustamā īpašuma tirgus vērtības. Šo atlīdzības daļu gadījumos, kas regulēti šā likuma 29.2 pantā, institūcija izmaksā nekustamā īpašuma īpašniekam."

4. Papildināt pārejas noteikumus ar 6., 7., 8., 9., 10. un 11. punktu šādā redakcijā:

"6. Ja sabiedrības vajadzību nodrošināšanai nepieciešama zeme, uz kuru tiesības persona ieguvusi zemes reformas ietvaros un kura zemesgrāmatā vēl nav ierakstīta, institūcija nosūta paziņojumu Nekustamā īpašuma valsts kadastra informācijas sistēmā reģistrētam zemes lietotājam, kuram ir atzinums par īpašuma tiesību atjaunošanu, vai tiesiskajam valdītājam, kuram ir lēmums par īpašuma tiesību atjaunošanu vai par zemes piešķiršanu īpašumā par samaksu vai spriedums par īpašuma tiesību atjaunošanu. Paziņojumā norāda, kādu sabiedrības vajadzību nodrošināšanai zeme vai tās daļa nepieciešama, kā arī aicina termiņā, kas nav ilgāks par sešiem mēnešiem, veikt nepieciešamās darbības zemes ierakstīšanai zemesgrāmatā. Institūcija paziņojumā informē zemes lietotāju vai tiesisko valdītāju par šo pārejas noteikumu 7. un 8. punktā minētajiem nosacījumiem.

7. Ja šo pārejas noteikumu 6. punktā minētajā institūcijas noteiktajā termiņā attiecīgā zeme netiek ierakstīta zemesgrāmatā, institūcija valsts vai pašvaldības īpašuma tiesības uz šo zemi nostiprina zemesgrāmatā uz atsevišķa likuma par zemes vai tās daļas iegūšanu īpašumā pamata pēc tam, kad veiktas nepieciešamās darbības, ievērojot šādus nosacījumus:

1) institūcijai ir tiesības bez zemes lietotāja vai tiesiskā valdītāja piekrišanas uzsākt visas nepieciešamās darbības un iegūt visus nepieciešamos dokumentus un informāciju zemes vai tās daļas ierakstīšanai zemesgrāmatā. Gadījumos, ja ir nepieciešams iegūt daļu no zemes, institūcija izvērtē apstākļus arī atbilstoši šā likuma 6. panta pirmajai daļai. Kadastrālā uzmērīšana visos gadījumos tiek veikta visai zemei, arī tad, ja nepieciešama tikai tās daļa vai rodas strīds par robežu novietojumu. Institūcija sedz visas izmaksas, kas saistītas ar zemes vai tās daļas ierakstīšanu zemesgrāmatā;

2) institūcija nosaka atlīdzību, ko veido zemes vai tās daļas tirgus vērtība, kā arī, ja nepieciešama zemes daļa, – zaudējumu atlīdzību par atlikušās zemes daļas vērtības samazinājumu un par izmaiņām tās lietošanā. Atlīdzības daļu, ko veido zemes vai tās daļas tirgus vērtība, institūcija izmaksā šajā likumā noteiktajā kārtībā. Atlīdzības daļu, ko veido zaudējumu atlīdzība par atlikušās zemes daļas vērtības samazinājumu un par izmaiņām tās lietošanā, institūcija izmaksā pēc atlikušās zemes daļas ierakstīšanas zemesgrāmatā;

3) ja lauku vai pilsētas zemes izpirkuma (pirkuma) līgumā minētais samaksas termiņš vēl nav iestājies un tajā noteiktās maksājuma saistības nav izpildītas pilnā apmērā, institūcija atlīdzības daļu, ko veido zemes vai tās daļas tirgus vērtība, izlieto minēto saistību izpildei;

4) ja lauku vai pilsētas zemes izpirkuma (pirkuma) līgums vēl nav noslēgts, institūcija izmaksā atlīdzību daļā, kas pārsniedz lēmumā par zemes piešķiršanu īpašumā par samaksu noteikto izpirkuma (pirkuma) summu. Ja noteikta arī zaudējumu atlīdzība par atlikušās zemes daļas vērtības samazinājumu un par izmaiņām tās lietošanā, institūcija izmaksā to atlīdzības daļu, ko veido zemes daļas tirgus vērtība, kas pārsniedz lēmumā par zemes piešķiršanu īpašumā par samaksu noteiktā izpirkuma (pirkuma) summu. Par atlīdzības izmaksu institūcija informē Ministru kabineta noteikto institūciju, kurai ir deleģēts valsts pārvaldes uzdevums – slēgt lauku un pilsētu zemes izpirkuma (pirkuma) līgumus.

8. Pēc tam, kad saskaņā ar šo pārejas noteikumu 7. punktu sagatavots un stājies spēkā likums par zemes vai tās daļas iegūšanu īpašumā, institūcija nostiprina valsts vai pašvaldības īpašuma tiesības uz sabiedrības vajadzībām nepieciešamo zemi vai tās daļu, pirms tam attiecīgo zemi vai tās daļu ierakstot zemesgrāmatā uz lietotāja vai tiesiskā valdītāja vārda. Ja lauku vai pilsētas zemes izpirkuma (pirkuma) līgumā noteiktās saistības nav izpildītas pilnā apmērā vai lauku vai pilsētas zemes izpirkuma (pirkuma) līgums vēl nav noslēgts, tas nav šķērslis zemes vai tās daļas ierakstīšanai zemesgrāmatā.

9. Ja attiecībā uz zemi, uz kuru tiesības persona ieguvusi zemes reformas ietvaros un kura zemesgrāmatā vēl nav ierakstīta, institūcija konstatē, ka zemes lietotājs vai tiesiskais valdītājs ir miris, tā rīkojas, ievērojot šā likuma 17.1 panta pirmajā daļā noteikto kārtību, kā arī šo pārejas noteikumu 7. un 8. punktu, un pēc tam, kad stājies spēkā likums par zemes vai tās daļas iegūšanu īpašumā, ieraksta zemi vai tās daļu zemesgrāmatā uz valsts vai pašvaldības vārda.

10. Ja sabiedrības vajadzību nodrošināšanai valsts vai pašvaldības īpašumā nepieciešams iegūt zemesgrāmatā neierakstītu būvi, kas saskaņā ar normatīvajiem aktiem ierakstāma zemesgrāmatā, un tai Nekustamā īpašuma valsts kadastra informācijas sistēmā reģistrēts tiesiskais valdītājs, vai zemesgrāmatā neierakstītu zemi citos gadījumos, kas nav minēti šo pārejas noteikumu 6. punktā, un institūcija konstatē, ka ir iespējams iegūt šo zemju vai būvju īpašuma tiesību pamatojošos dokumentus, uz kuru pamata saskaņā ar normatīvajiem aktiem par nekustamā īpašuma ierakstīšanu zemesgrāmatās var ierakstīt attiecīgo zemi vai būvi zemesgrāmatā, piemērojams šo pārejas noteikumu 6. punkts, 7. punkta 1. un 2. apakšpunkts, 8. un 9. punkts. Institūcija būvju kadastrālās uzmērīšanas izdevumus sedz no noteiktās atlīdzības par būvi.

11. Šā likuma 22. panta ceturtajā daļā minēto atlīdzības daļu institūcija izmaksā arī tādos gadījumos, ja nekustamais īpašums sabiedrības vajadzībām jau ir atsavināts, un nekustamā īpašuma, kura atsavināšana ir uzsākta pēc 2017. gada 1. jūlija, bijušais īpašnieks ir iesniedzis institūcijai iesniegumu par šīs atlīdzības daļas izmaksu."

Ministru prezidenta biedrs,

tieslietu ministrs

J. Bordāns